טיוטה ראשונית: צמד העותקים המאוירים של ספר קהילות משה, אמסטרדם, 1724

רייצ'ל קופפרמן

אוניברסיטת בר אילן

מועד הגשה: 24 באפריל

מחקר זה – העוסק בתולדות חפץ ותולדות קהילה יהודית המשתקפות בעדו – מתמקד בקיטלוג האיורים במהדורה המהודרת והמאוירת שבה שני עותקים בלבד של "ספר קהלות משה", תנ"ך מקראות גדולות שנדפס באמסטרדם בשנת 1724, ובניתוחם. במהלך עבודת הקטלוג עלתה שאלת המגדר: הייתכן שהאומן הוא למעשה אומנית?

דיסרטציה זו בוחנת את המיניאטורות שצוירו ביד בשני עותקיה הבודדים של מהדורה מפוארת של ספר קהילות משה כמקרה בוחן בתרבות החזותית היהודית בהולנד של ראשית העת החדשה. תנ"ך מקראות גדולות זה נערך ונדפס בידי ר' משה פרנקפורט, דיין בקהילה האשכנזית באמסטרדם. מהדורת מקראות גדולות זו ידועה בהיותה מהדורת המקראות הגדולות המקיפה ביותר שיצאה עד אז והראשונה שנדפסה בידי יהודי; היא הציבה רף חדש בשדה פרשנות המקרא והייתה הישג טכנולוגי ותיאולוגי שעליו זכה משה פרנקפורט בהזמנה להצטרף לגילדת מוכרי הספרים, המדפיסים והכורכים הנוצריים באמסטרדם. אחד משני העותקים הבודדים במהדורה התגלה רק לאחרונה בידי הכותבת והשני הוצע למכירה פומבית ומשום כך נבדק ותואר. לעניין מחקר זה, אין כל תיעוד מודרני או היסטורי ידוע של עותקים מיוחדים אלו; אין כל מידע היכן נוצרו, למי נועדו או עבור מי הוזמנו ומיהו האמן שיצר אותם ומעולם לא חתם עליהם את שמו.

הפרויקט מתאר את התוכנית הנרטיבית והעיטורית של האיורים ומנתח את האלוזיות לאמנות ימי הביניים, לאמנות היהודית החזותית, לסגנון הברוק, לתרבות החזותית ההולנדית, לסגנון השינואזרי ולסגנון הרוקוקו והשימושים השונים שעשה האמן בכל אלו. נוסף על ניתוח הסגנון ופענוח נקודות ההתייחסות של האמן, המחקר מתעמק בהחלטותיו של האמן בכל הנוגע לקומפוזיציה ולפרשנות המקרא, וכן בטביעת ידו, בשימוש בפיגמנט, בהכשרתו ובהקשר הכלכלי-חברתי שבו פעל. גולת הכותרת של הפרויקט היא מחקר העוסק בנשים יהודיות אשכנזיות באמסטרדם העושה שימוש הן בגישת חקר החפצים והן בניתוח של חומר ארכיוני – רשומות בית הדין האשכנזי, תיעוד פעילותה של עזרת הנשים בבית הכנסת האשכנזי בעיר, תיעוד השתתפותן של נשים בעבודת החברה קדישא, תיעוד פעילות המקווה, מלאכות יהודיות, ומבט על נשים יהודיות כנושא באמנות. את המחקר הזה, שהוא עיקר הפרויקט, משלים מחקר נרחב ומשני לו העוסק בנשים ויהודים באמסטרדם ומתבסס בין היתר על מחקרה של תרצה לוי-ברנפלד על נשים ספרדיות באמסטרדם במאה הי"ח והי"ט.

באמצעות מחקר המתעמק בתרבות היהודית החזותית בהולנד ממפה הדיסרטציה את האופנים שבהם זכו נשים יהודיות לגישה לעיסוק באמנות ולטקס היהודי.